DA Den Europæiske Unions Tidende C 232/17

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 232/06

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»ANGLESEY SEA SALT«/»HALEN MÔN«

EF-Nr.: UK-PDO-0005-01068-11.12.2012

BGB ( ) BOB ( X )

1. Betegnelse

»Anglesey Sea Salt«/»Halen Môn«

2. Medlemsstat eller tredjeland

Det Forenede Kongerige

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

Navnet Anglesey Sea Salt/Halen Môn gives til saltflager, som høstes i Menaistrædet i Anglesey i den nordlige del af Wales. Flagerne er krystallinsk hvide, flade, og bløde, de indeholder over 30 sporstoffer og er fri for tilsætningsstoffer. Saltflagerne måler ikke mere end 2 cm i diameter ved sortering. Takket være sit mineralindhold udskiller Anglesey Sea Salt/Halen Môn sig afgørende gennem udseende, konsistens, smag og følelse i munden. Saltet har en koncentreret og salt smag og en sprød konsistens, der stammer fra det naturligt forekommende kalcium og magnesium, der er tilbage efter den enestående skylleproces, som giver Anglesey Sea Salt/Halen Môn dets hvide udseende og en ren smag uden bitre nuancer, som overskydende kalcium kan forårsage.

Anglesey Sea Salts/Halen Môns enestående egenskaber stammer fra råmaterialerne — det rene havvand og den metode, der anvendes til at krystallisere og skylle saltet. Anglesey Sea Salt/Halen Môn er frit for tilsætningsstoffer og består af følgende naturligt forekommende sporstoffer og mineraler:

Sammensætning:

— Natriumchlorid Over 90 vægtprocent — Vand Under 4 % — Bly Under 2 mg/kg — Tin Under 200 mg/kg — Arsen Under 0,5 mg/kg — Kviksølv Under 0,1 mg/kg — Cadmium Under 0,5 mg/kg — Kobber Under 2 mg/kg — Zink Spor — Magnesium Mindst 0,2 % — Jod Under 0,1 mg/kg — Calcium 0,08 %-0,15 %

Flager produceres i tre forskellige kvaliteter: grove, fine og malet.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Alle produktions- og forberedelsesprocesser foretages i det angivne område under kontrollerede forhold for at sikre, at der opnås et ensartet slutprodukt. Produktions- og forberedelsesprocesser omfatter bl.a.:

— Pumpning og filtrering af havvand

— Koncentration af saltlage

— Krystallisering

— Høst af saltkrystaller

— Skylning

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

—

4. Præcis afgrænsning af det geografiske område

Isle of Anglesey i den nordlige del af Wales. Menaistrædet er den stribe vand, der deler Isle of Anglesey fra hovedlandet Wales. Strædet løber fra Fort Belan i den sydvestlige ende af hovedlandet (koordinatpunkt SH 115 610440) og punktet Abermenai på Anglesey-siden (Ordnance Survey-kort 115, koordinatpunkt SH615 443) til en linje, der går mellem den anløbsbro, der strækker sig ud i strædet ved koordinatpunkt 580740 på Anglesey-siden, og Bangor-molen på hovedlandet ved koordinatpunkt 582736. Området er underlagt Caernarfon Harbour Trusts jurisdiktion.

5. Tilknytning til det geografiske område

5.1. Det geografiske områdes egenart

I historisk sammenhæng er de første optegnelser om saltfremstilling på øen Anglesey fra romersk tid, og saltfremstillingen nåede sit højdepunkt i begyndelsen af det 18. århundrede. Der er rester af et saltværk i Holyhead på den nordlige del af øen på »Salt Island« (eller »Ynys Halen« på walisisk), som har vejforbindelse til hovedøen. Salt Island fik sit navn fra det saltværk, hvor havsalt udvindes af havvand. Saltværket blev lukket i det 18. århundrede, idet stensalt blev brugt til at »styrke saltlagen«, hvilket blev anset for at være forfalskning.

Menaistrædet ligger ud til den rene Golfstrøm, og der er ingen store byer eller sværindustri langs dets breder. Desuden giver den store tidevandsforskel, som betyder, at tidevandet udskifter vandet i strædet to gange dagligt, den balance af sporstoffer, som hver dag gør havvandet friskt og giver Anglesey Sea Salt/Halen Môn dets karakteristiske smag og udseende.

Golfstrømmen kommer fra Atlanterhavet og skyller op ad Britanniens vestkyst. Der er varmere end på østkysten og vandet når om sommeren en middeltemperatur på 15 grader på overfladen og 12 grader på bunden. Middelværdien for saltindholdet i området er 34,25 til 35 promille, men kan nå op på 36 promille. Produktets enestående karakter skyldes til dels den store tidevandsforskel på over 9,5 meter, som betyder, at tidevandet udskifter vandet strædet to gange dagligt. Den usædvanlige forekomst af højvande to gange dagligt, som forekommer, når Golfstrømmen skyller omkring øen, bidrager til balancen af sporstoffer og giver hver dag en nye mængde havvand at udvinde saltet fra.

Desuden giver sandbanken og muslingebanken mulighed for, at vandet forfiltreres, da skaldyrene i vækstsæsonen også trækker kalcium ud af havvandet. Kvaliteten af råmaterialet har en direkte virkning på havsaltets kvalitet, hvilket bevises gennem sæsonforskelle, der har indvirkning på saltets smag og konsistens.

5.2. Produktets egenart

Anglesey Sea Salts/Halen Môns enestående egenskaber stammer fra råmaterialerne — det rene havvand og den metode, der anvendes til at krystallisere og skylle saltet.

Anglesey Sea Salt/Halen Môn er frit for tilsætningsstoffer og består af naturligt forekommende sporstoffer og mineraler. Takket være sit mineralindhold udskiller Anglesey Sea Salt/Halen Môn sig afgørende gennem udseende, konsistens, smag og følelse i munden. Flagerne er stor, sprøde, flade og ikke kornede. Saltet har en koncentreret, salt smag og en sprød konsistens. Skylleprocessen er enestående for dette produktet og giver Anglesey Sea Salt/Halen Môn et klart hvidt udseende og en ren smag uden bitre nuancer, som overskydende kalcium kan forårsage. Skylningen foretages ved brug af koncentreret saltlage fremstillet af det samme lokale havvand, både for at forhindre at krystallerne opløses og for at sikre det korrekte indhold af mineraler, og derfor bibeholdes saltets smag og udseende.

Hver saltmager får et »Learning Passport« (oplæringscertifikat) som del af oplæringen. Certifikatet omfatter en række opgaver, som skal gennemgås for at lære de færdigheder, der er nødvendige for hver del saltfremstillingsprocessen.

Hver del af processen udføres ved brug af standardprocedurer, som beskriver processerne skridt for skridt og fastlægger standarderne for saltets kvalitet.

Saltmagerne oplæres i at skylle saltet, indtil den korrekte krystalstørrelse, smag og udseende opnås. Dette opnås gennem oplæring på arbejdspladsen, ved at sammenligne det færdige produkt med fotografier af salt vist i høstområdet og ved at betragte gode flagers størrelse og form, og krystaller, der ikke lever op til denne nøjagtige standard, bliver bearbejdet på ny.

Smagen måles ved kalibrering mod uskyllet salt, som er beskt og bittert sammenlignet med det færdige produkts bløde mineralbalance.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Anglesey Sea Salts/Halen Môns egenskaber er baseret på klimatiske forhold, tilstedeværelsen af tidevandsforskel og fraværet af sværindustri og skibsfart.

Den store tidevandsforskel på over 9,5 meter, som resulterer i, at vandet i Menaistrædet udskiftes to gange om dagen. Denne usædvanlige forekomst af højvande to gange dagligt, som forekommer når Golfstrømmen skyller omkring øen, bidrager til balancen af sporstoffer og giver hver dag en ny mængde havvand at udvinde saltet fra. Dette går igen i slutproduktet, og det afspejler sig i den stærke smag, der findes i Anglesey Sea Salt/Halen Môn, og som betyder, at der behøves mindre salt for at opnå den ønskede grad af krydring. Den enestående mineralbalance i havvandet påvirker også konsistensen og smagen. Ifølge den tidligere kok på Fifth Floor-restauranten i varehuset Henry Harris »smager det som de reneste oceaner«.

Anglesey Sea Salt/Halen Môn er veletableret og særdeles anerkendt af fødevareindustrien både i Det Forenede Kongerige og på verdensplan. Som det kvalitetsprodukt det er, benyttes det af mange stjernekokke og gastronomer, og det optræder jævnligt som en navngivet ingrediens på deres menuer. Mange anerkendte restauratører og landbrugsfødevarevirksomheder har vist, at de foretrækker dette salt.

Her er nogle kommentarer, der anerkender smagen af Anglesey Sea Salt/Halen Môn og den region, det stammer fra.

»Anglesey Sea Salt/Halen Môn er uovertruffet: Det har en ren smag, perfekt bid og en lækkert, sprød konsistens.«

Chris Chown

Kok og indehaver af Plas Bodegroes, Pwllheli, Wales

»Jeg bruger Anglesey Sea Salt/Halen Môn, fordi det passer til min madfilosofi om, at gode ingredienser ikke kræver meget arbejde for at blive til god mad. Anglesey Sea Salt/Halen Môn gør enhver ret, som jeg tilsætter det, bedre.«

Jane Milton

Ekspert i fødevareindustri, blogger og kok

»Anglesey Sea Salt/Halen Môn udvindes med stor omhu med brug af et innovativt system, som bevarer alle sporstoffer og mineraler fra Menaistrædet friske, brusende havvand. Den komplekse mineralstruktur i Anglesey Sea Salt/Halen Môn vækker alle smagsområderne på ganen og gør dem meget følsomme, og det gør smagen af maden endnu mere vibrerende.«

Colin Pressdee

Madskribent

»Anglesey Sea Salts/Halen Môns delikate flager efterlader en lækker vedvarende smag på læberne, ligesom det klare havvand ved Anglesey, hvor de kommer fra, og de tilføjer en pirrende dybde til enhver ret, som de benyttes i … Det er noget, der ændrer ens liv.«

Simon Majumdar

Forfatter, madskribent og tv-vært.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

http://archive.defra.gov.uk/foodfarm/food/industry/regional/foodname/products/documents/anglesey-sea-salt-pdo-spec-20120905.pdf

(1) EUT L 343 af 14.12.2012, s. 1.

(2) Erstattet af forordning (EU) nr. 1151/2012.

(3) Se fodnote 2.